На основу члана 99. став 5., 17. и 20., члана 101. став 5. и члана 103. став 5. Закона о планирању и изградњи („Службени гласник РС“, број 72/2009, 81/2009 испр, 64/2010-одлука УС, 24/2011, 121/2012, 42/2013-одлука УС, 50/2013-одлука УС, 98/2013-одлука УС, 132/2014, 145/2014, 83/2018, 31/2019, 37/2019 - др. закон, 9/2020-3, 52/2021, 62/2023), Закона о јавној својини („Сл. гласник РС“, бр. 72/2011, 88/2013, 105/2014, 104/2016 - др. закон, 108/2016, 113/2017, 95/2018 и 153/2020), као и члана 32. став 1. тачка 3. Закона о локалној самоуправи („Службени гласник РС“, број 129/07, 83/2014 - др. закон, 101/2016 - др. закон, 47/2018- др. закон и 111/2021- др. закон), члана 6. став 1. тачка 10. и члана 7. став 1. Закона о финансирању локалне самоуправе („Службени гласник РС“, број 62/2006, 47/2011, 93/2012, 99/2013. . . 89/2018 - усклађени дин. изн. , 95/2018 – др. закон, 86/2019 – усклађени дин. изн., 126/2020 – усклађени дин. изн., 99/2021 – усклађени дин. изн. и 111/2021 – др.закон, 124/2022- усклађен дин. износ.) и члана 40. тачка 6. Статута општине Чајетина („Службени лист општине Чајетина“, број 2/2019, Скупштина општине Чајетина, на седници од 19. октобра 2023. године, доноси

**ОДЛУКУ**

**О ИЗМЕНАМА И ДОПУНАМА ОДЛУКЕ О ГРАЂЕВИНСКОМ ЗЕМЉИШТУ**

 У Одлуци о грађевинском земљишту (,,Службени лист општине Чајетина“, бр. 4/23), врше се следеће измене и допуне:

**Члан 1.**
 У члану 14. став 1. мења се, тако да гласи:

 ,,Општина Чајетина, као власник грађевинског земљишта у јавној својини и лице у чију корист се располаже грађевинским земљиштем, закључују уговор и све друге правне послове у року од 30 дана од дана доношења решења или других аката из члана 12. става 1. ове Одлуке.“

 Став 3. истог члана мења се, тако да гласи:

 ,,Правни послови из става 1. овог члана оверавају се код надлежног органа, у складу са законима којима је уређен промет непокретности, јавнобележничка делатност и ванпарнични поступак, а трошкове овере, друге трошкове, као и пореске обавезе регулисаће се у складу са позитивним законским прописима који регулишу ту материју.“

**Члан 2.**

 Члан 16. став 4. мења се, тако да гласи:

 ,,Цена, односно накнада за установљено право службености и рок плаћања су обавезни део диспозитива решења из члана 12. ове одлуке, а плаћање се врши на основу решења. Рок плаћања је 15 дана од дана достављања решења.“

**Члан 3.**

 Члан 44. став 1. допуњује се, тако да гласи:

 ,,Поступак отуђења грађевинског земљишта спроводи Комисија преко Општинске управе, по захтеву заинтересованог лица.“

 У истом члану став 3. брише се алинеја 2.

 Члан 44. став 4 допуњује се, тако да гласи:

 ,,Комисија преко Општинске управе, по пријему захтева, проверава да ли је исти уредан. Захтев се сматра неуредним ако не садржи све елементе из става 2. овог члана или ако уз захтев нису достављени сви прилози из става 3. овог члана. У случају да је захтев неуредан, Комисија ће, преко Општинске управе, подносиоцу захтева дати рок од 15 дана да уреди свој захтев. Уколико подносилац захтева не уреди свој захтев у датом року, Комисија ће поднети захтев одбацити закључком.“

 Члан 44. став 6. допуњује се и гласи:

 ,,Уколико је захтев основан, Комисија преко Општинске управе, прибавља податке о тржишној вредности грађевинског земљишта од органа из члана 16. став 3. ове одлуке. “

 У истом члану став 7. се допуњује, тако да гласи:

 ,,По добијању података о тржишној вредности грађевинског земљишта, Комисија преко Општинске управе, обавештава подносиоца захтева о условима за отуђење предметног земљишта. Обавештење Комисије обавезно садржи износ цене отуђења земљишта, позив подносиоцу захтева да се у року од 8 дана од дана достављања обавештења писменим путем изјасни о прихватању услова за отуђење.“

 Члан 44. став. 9 мења се, тако да гласи:

 ,,На основу образложеног предлога Комисије, Скупштина општине Чајетина доноси решење о отуђењу грађевинског земљишта.

 Предлог решења из претходног става сачињава Општинска управа.“

**Члан 4.**

У члану 81. додаје се став 9. који гласи:

 ,,Уколико је грађевинско земљиште које је предмет захтева за установљавање права стварне службености прибављено од општине Чајетина и уколико је закљученим правним послом који је основ стицања утврђена обавеза општине Чајетина да обезбеди приступни пут, Решење о установљавању права стварне службености доноси се у складу са условима за отуђење грађевинског земљишта. “

**Члан 5.**

После члана 91. додаје се наслов:

**„XIII ПОСЕБНЕ ОДРЕДБЕ“**

**Члан 6.**

Мења се члан 92. тако да гласи:

 „Површине јавне намене-саобраћајнице планиране важећим планским документом остаће саставни део површине осталих намена, односно грађевинске парцеле, планом предвиђене саобраћајне инфраструктуре, уз обавезу поштовања планом предвиђене зоне градње. Остала планска правила се примењују на парцелу у целости.

 У тренутку реализације планом предвиђене саобраћајне инфраструктуре, односно издвајања исте из основне парцеле, поштоваће се правило из става 1.овог члана да се планска правила примењују на површину основне парцеле.

 У ситуацијама предвиђеним ставом 1. и 2. овог члана , у тренутку прибављања предвиђених јавних саобраћајница исте ће се прибављати у јавну својину Општине Чајетина без накнаде.“

**Члан 7.**

Мења се нумерација наслова и чланова у прелазним и завршним одредбама тако да наслов сада гласи:

„ **XIV ПРЕЛАЗНЕ И ЗАВРШНЕ ОДРЕДБЕ**“

док члан 93. постаје члан 94. а члан 94. постаје члан 95.

**Члан 8.**

Мења се члан 93. тако да гласи:

„Сви поступци покренути на основу Одлуке о грађевинском земљишту („Службени лист општине Чајетина“, бр. 4/23), окончаће се у складу са овом одлуком.

**Члан 9.**

Ова одлука ступа на снагу наредног дана од дана објављивања у ,,Службеном листу општине Чајетина“.

**СКУПШТИНА ОПШТИНЕ ЧАЈЕТИНА**

**Број: 02-105/2023-01 од 19. октобра 2023. године.**

 **ПРЕДСЕДНИК
 СКУПШТИНЕ ОПШТИНЕ***Арсен Ђурић*